Diari Oficial de la Generalitat Valenciana


Sumari del DOGV 7466, del 16-02-2015 (2015/1299)

ORDE 3/2015, de 30 de gener, de la Conselleria de Presidència i Agricultura, Pesca, Alimentació i Aigua, per la qual es regula l'acreditació d'entitats col·laboradores per a la presentació de sol·licituds de les ajudes incloses en la sol·licitud única de la Política Agrícola Comuna.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2015/01/30/3/dof/vci/html**

### Dades del document

Número de DOGV
:   7466

Data del DOGV
:   16-02-2015

Secció del DOGV
:   I. DISPOSICIONS GENERALS

Número del document
:   2015/1299


Data del document
:   30-01-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda a l'agricultura
    * legislació

ORDE 3/2015, de 30 de gener, de la Conselleria de Presidència i Agricultura, Pesca, Alimentació i Aigua, per la qual es regula l'acreditació d'entitats col·laboradores per a la presentació de sol·licituds de les ajudes incloses en la sol·licitud única de la Política Agrícola Comuna. [2015/1299]  
Per Decret 89/2014, de 13 de juny, del Consell, pel qual s'aprova el Reglament orgànic i funcional de la Presidència i de la Conselleria de Presidència i d'Agricultura, Pesca, Alimentació i Aigua (d'ara en avant CPAPAA), s'atribuïxen a la conselleria esmentada les competències en matèria d'agricultura i ramaderia, per la qual cosa resulta competent en matèria d'aplicació de la política agrícola comuna (d'ara en avant, PAC) a la Comunitat Valenciana.  
Demostrada l'eficàcia de l'existència d'intermediaris tradicionalment consolidats en el sector agrícola i ramader, i determinat el gran volum de sol·licituds derivades de la PAC que es presenten anualment i que suposa un gran esforç que no pot ser cobert exclusivament per les oficines dependents de la CPAPAA, així com atenent l'especificitat de la matèria, l'experiència i el coneixement del sector per les entitats col·laboradores, i vist el compliment dels requisits d'acreditació prèvia, en règim de publicitat, concurrència, igualtat i no-discrimació, fan convenient la publicació d'esta orde.  
  
D'altra banda, l'article 45.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, establix que els programes i les aplicacions electrònics i informàtics que utilitzaran les administracions públiques per a l'exercici de les seues potestats, hauran de ser prèviament aprovats per l'òrgan competent, que haurà de difondre públicament les seues característiques. Així mateix, l'article 70.4 assenyala que les administracions públiques hauran d'establir models i sistemes normalitzats de sol·licituds quan es tracte de procediment que implique la resolució nombrosa d'una sèrie de procediments.  
En el mateix sentit, l'article 12 de la Llei 38/2003, de 17 de novembre, General de Subvencions, preveu que determinades entitats puguen exercir com a entitats col·laboradores, actuant en nom i per compte de l'òrgan concedent a tots els efectes relacionats amb la subvenció, sempre que complisquen els requisits establits en l'article 13 de la indicada norma.  
S'establix a nivell legal este sistema d'intermediació que té el seu fonament en la Llei 11/2007, de 22 de juny, d'Accés Electrònic dels Ciutadans als Servicis Públics, que en l'article 23 reconeix la possibilitat que les administracions públiques habiliten persones físiques o jurídiques autoritzades per a la realització de determinades transaccions electròniques en representació dels interessats.  
  
També en l'àmbit de la transparència, l'accés a la informació i el bon govern, caldrà ajustar-se a allò que s'ha previst en la Llei 19/2013, de 9 de desembre, i especialment en tot el que es referix al coneixement i la difusió apropiada de la informació de rellevància jurídica que cita l'article 7 de la disposició esmentada.  
La posada en marxa de la Política Agrícola Comuna 2015-2020 (PAC) està precedida de la publicació dels reglaments base al desembre de 2013, que establixen els pilars fonamentals que regixen la construcció del desplegament normatiu posterior. L'aplicació dels reglaments del Parlament Europeu i del Consell de 17 de desembre, (UE) 1307/2013, pels quals s'establixen normes aplicables als pagaments directes als agricultors en virtut dels règims d'ajuda inclosos en el marc de la PAC, i (UE) 1305/2013, relatiu a l'ajuda al desenrotllament rural a través del fons europeu de desenrotllament rural (FEADER), fonamenten l'acció de la Generalitat Valenciana per a avançar en els preparatius necessaris per a prestar un servici públic en condicions òptimes. Per esta raó es fa necessari establir un procediment de reconeixement d'entitats acreditades per a actuar com a col·laboradores en la tramitació de la sol·licitud única, en el sentit d'allò que preveu l'article 12 de la Llei 38/2013, de 17 de novembre, General de Subvencions.  
  
Per això, en virtut de les facultats que em conferixen els articles 28 i 37 de la Llei 5/1983, de 30 de desembre, del Consell, i 47 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana,  
  
  
ORDENE  
  
Article primer. Objecte i àmbit d'aplicació  
1. L'objecte d'esta orde és regular a la Comunitat Valenciana el règim de col·laboració entre la conselleria amb competència en matèria d'agricultura i ramaderia i les distintes entitats col·laboradores acreditades per a la tramitació de les ajudes de la PAC, regulades pels reglaments del Parlament Europeu i del Consell de 17 de desembre, (UE) 1307/2013, pels quals s'establixen normes aplicables als pagaments directes als agricultors en virtut dels règims d'ajuda inclosos en el marc de la PAC, i (UE) 1305/2013, relatiu a l'ajuda al desenrotllament rural a través del fons europeu de desenrotllament rural (FEADER).  
  
2. Les entitats que opten a la seua acreditació com a col·laboradores, entre les previstes en l'article segon, se seleccionaran per mitjà de procediment sotmés als principis de publicitat, concurrència, igualtat i no-discriminació, i la col·laboració es formalitzarà per mitjà de conveni.  
  
3. Les entitats que s'acrediten a través d'esta orde podran col·laborar amb la conselleria competent en matèria d'agricultura i ramaderia en la tramitació d'ajudes de la PAC, sense que en cap cas resolguen la concessió d'ajudes, ni intervinguen en la distribució de fons públics.  
  
  
Article segon. Concepte d'entitat col·laboradora de la conselleria amb competència en matèria d'agricultura i ramaderia  
Podran ser acreditades com a entitats col·laboradores a l'efecte de col·laborar en la gestió de les ajudes, les següents:  
a) Les organitzacions professionals agràries amb presència en l'àmbit territorial de la Comunitat Valenciana, com a entitats representatives dels interessos generals dels agricultors, que tinguen com a mínim àmbit territorial provincial.  
b) Els sindicats de treballadors per compte d'altri limitats al sector agrari.  
c) Unions sectorials, grups o federacions de cooperatives agràries que en el seu objecte social, o en el de diversos dels seus socis, figure la possibilitat que es gestionen servicis d'interés col·lectiu o de titularitat pública o que conste en els estatuts d'alguns dels seus socis una referència als continguts de l'article 114.4 de la Llei 8/2003, de 24 de març, de Cooperatives de la Comunitat Valenciana, o de la disposició addicional primera de la Llei 27/1999, de 16 de juliol, de Cooperatives.  
d) Entitats de crèdit, bancs i caixes d'estalvi.  
  
Article tercer. Termini de presentació de sol·licituds  
1. El termini de presentació de sol·licituds d'acreditació per a l'obtenció de la condició d'entitat col·laboradora s'establirà mitjançant una resolució de convocatòria de la direcció general competent en matèria de sol·licitud única i ajudes PAC; farà referència a les bases reguladores de les ajudes, i fixarà entre altres punts l'inici i la duració del dit termini.  
  
2. Excepcionalment, per a la sol·licitud única 2015 el termini serà de 15 dies a comptar des de l'endemà de la publicació d'esta orde.  
  
  
Article quart. Sol·licitud d'acreditació com a entitat col·laboradora  
1. Les entitats previstes en l'article segon podran sol·licitar l'acreditació com a entitat col·laboradora a través del règim previst en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les entitats interessades hauran d'omplir el model de sol·licitud contingut en l'annex I d'esta orde.  
2. En la sol·licitud d'acreditació s'haurà d'identificar expressament la tipologia de l'entitat, de conformitat amb l'article segon d'esta orde. A la dita sol·licitud s'acompanyaran els documents següents:  
  
a) Estatuts socials i les seues modificacions.  
b) Si és el cas, certificat en què conste l'adopció de l'acord pel qual s'aprova la sol·licitud d'acreditació com a entitat col·laboradora als efectes de la conselleria amb competència en matèria d'agricultura i ramaderia.  
c) Identificació del representant de l'entitat.  
d) Declaració responsable de no estar sotmés a les prohibicions per a obtindre la condició d'entitat col·laboradora establida en l'article 13 de la Llei 38/2003, de 17 de novembre, General de Subvencions.  
e) Declaració responsable d'estar al corrent en les seues obligacions tributàries i de la Seguretat Social, llevat que s'haja autoritzat en la sol·licitud que es demanen les dites dades telemàticament. Excepte manifestació expressa del sol·licitant, la presentació de la sol·licitud comportarà l'autorització per a demanar el compliment mencionat a través de mitjans telemàtics.  
f) Document de declaració de compliment i identificació dels punts següents:  
- Relació de persones autoritzades per a l'accés a les dades i a les informacions contingudes en estes, amb breu descripció de les funcions i obligacions de cada un dels usuaris o perfils d'usuaris amb accés a les dades de caràcter personal i als sistemes d'informació clarament definits.  
- Declaració que adoptarà les mesures necessàries perquè el personal conega d'una forma comprensible les normes de seguretat que afecten el desenrotllament de les seues funcions, així com les conseqüències en què poguera incórrer en cas d'incompliment.  
- Mesures de prevenció d'alteracions o pèrdues de les dades i informacions.  
- Descripció de les mesures de seguretat tendents a evitar la intercepció i alteració de les comunicacions, així com els accessos no autoritzats.  
- Compromís d'establir els mitjans necessaris que permeten l'existència de compatibilitat dels mitjans utilitzats per l'emissor.  
- Declaració que sempre que es rebutge qualsevol document o suport que continga dades de caràcter personal s'haurà de procedir-se a la destrucció o l'esborrament, per mitjà de l'adopció de mesures dirigides a evitar l'accés a la informació continguda en este o la seua recuperació posterior.  
g) Hauran d'acreditar tindre cobertura respecte als danys que pogueren irrogar-se com a conseqüència de la seua actuació col·laboradora, per mitjà d'una pòlissa d'assegurances de responsabilitat civil professional adequada.  
  
Article quint. Requisits que ha de complir l'entitat col·laboradora  
Per a ser acreditades com a entitats col·laboradores, les sol·licitants hauran de complir els requisits següents:  
1. Ser una entitat de les enumerades en l'article segon, que complisca el que preveu l'article 13 de la Llei 38/2003, de 17 de novembre, General de Subvencions.  
2. Disposar de personal tècnic qualificat i dels mitjans materials necessaris per a coordinar la seua actuació amb la conselleria amb competències en matèria d'agricultura i ramaderia.  
3. Disposar de mitjans adequats per al tractament informàtic de les sol·licituds d'ajuda en l'àmbit de les quals desenrotllaran la seua col·laboració. Els mitjans tindran la consideració de suficients si permeten l'accés i l'ús, en condicions de seguretat, a les aplicacions telemàtiques que pose al seu abast i a la seua disposició la conselleria amb competències en agricultura i ramaderia, d'acord amb el que s'indica en l'annex II.  
4. Acreditar un sistema d'identificació personal i corporatiu per mitjà de la disposició de certificat digital d'usuari de l'entitat, o de personal dependent de la seua entitat, amb firma electrònica avançada, per a la realització del registre telemàtic de les sol·licituds presentades a través de la seua entitat.  
5. Tindre una assegurança de responsabilitat civil amb què respondre davant dels possibles perjuís causats als interessats.  
  
Article sext. Instrucció i tramitació de l'acreditació com a entitat col·laboradora  
1. Les sol·licituds d'acreditació presentades es tramitaran de conformitat amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. A la vista de les sol·licituds presentades i la documentació adjunta, el titular del servici amb competència en matèria de sol·licitud única i ajudes PAC, verificarà el compliment dels requisits per a la seua aprovació i emetrà una proposta que elevarà a la direcció general amb competències en matèria de sol·licitud única i ajudes PAC, per a la resolució d'acreditació.  
3. En el termini de deu dies des que es notifique la resolució d'acreditació com a entitat col·laboradora, es procedirà a la tramitació del corresponent conveni de col·laboració, d'acord amb el que establix l'article 54 bis del text refós de la Llei d'Hisenda Pública Valenciana, pel qual s'exigix la formalització d'un conveni de col·laboració en què es concretaran les condicions i obligacions assumides per les parts.  
  
4. Als efectes previstos en l'article 42.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es fixa en sis mesos el termini màxim per a resoldre el procediment d'acreditació. Transcorregut este termini sense que s'hi haguera dictat resolució expressa, s'entendrà denegada la sol·licitud.  
Contra la resolució, que no posa fi a la via administrativa, serà procedent el recurs d'alçada davant de l'òrgan superior jeràrquic que la va dictar, en el termini d'un mes a comptar des de l'endemà del dia en què tinga lloc la notificació, de conformitat amb el que establixen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Article sèptim. Vigència de l'acreditació  
La vigència de l'acreditació de l'entitat col·laboradora serà de cinc anys des de la resolució d'acreditació com a entitat col·laboradora, sense perjuí de la possible pròrroga de la seua vigència, en cas de necessitat, per la realització de les funcions que constituïxen l'objecte d'este conveni, per acord d'ambdós parts, sense que en conjunt la duració total del conveni puga excedir sis anys, d'acord amb el que establix l'article 16.2 de la Llei 38/2003, de 17 de novembre, General de Subvencions.  
  
  
Article octau. Obligacions de la conselleria amb competències en matèria d'agricultura i ramaderia  
1. Es posarà a disposició de l'entitat col·laboradora l'aplicació informàtica de gestió d'ajudes PAC incloses en la sol·licitud única que permet la gravació i tramitació de sol·licituds. Les funcions i validacions que efectuarà l'aplicació esmentada seran les que establisca la conselleria competent, que es reserva el dret d'introduir canvis en qualsevol moment del procediment, derivats de canvis normatius, procedimentals, o millores tècniques i tecnològiques.  
2. La conselleria competent oferirà formació en matèria dels continguts de la sol·licitud única de la PAC, i del funcionament de l'aplicació, almenys a una persona per entitat col·laboradora. En els casos en què es produïsquen canvis rellevants en els procediments de treball o en la normativa, que puguen afectar la col·laboració de les entitats acreditades, s'establiran vies d'informació apropiades perquè les dites novetats s'implementen adequadament en els procediments de treball.  
  
3. La conselleria competent establirà una assistència telefònica per a consultar les incidències que es produïsquen en la tramitació de les sol·licituds.  
  
Article nové. Obligacions de les entitats col·laboradores  
1. En el cas que l'entitat col·laboradora preste els seus servicis en diversos locals, haurà de remetre a la conselleria competent en matèria d'agricultura i ramaderia una relació identificativa de tots estos, que contindrà les dades següents: domicili, adreça IP dels equips, telèfon, i compte de correu electrònic que haurà d'estar operatiu. En el cas que s'efectuen modificacions amb relació a estes dades, haurà d'actualitzar-se la informació subministrada a la conselleria esmentada en un termini màxim de 15 dies des que s'hi haja produït.  
2. En el marc del règim de col·laboració establit en esta orde i per a aconseguir una gestió eficaç, l'entitat col·laboradora procurarà garantir als sol·licitants la informació suficient per a l'exercici del seu dret de tramitar la sol·licitud única d'ajudes PAC, d'acord amb les seues indicacions i els seus interessos individuals.  
3. L'entitat haurà d'auxiliar els sol·licitants, omplint les sol·licituds i desenrotllant les tasques auxiliars derivades de la presentació. Les entitats utilitzaran en tot cas l'aplicació informàtica de gestió d'ajudes PAC prevista en l'article huit per a la presentació de les sol·licituds.  
  
4. A l'efecte de registre de documentació aportada pels sol·licitants de les ajudes PAC, l'aplicació informàtica disposada per a la captura de sol·licituds d'ajuda PAC podrà emetre per a cada sol·licitud un escrit o comunicació dirigida a la conselleria competent, i un rebut acreditatiu de la presentació on figuraran les dades del registre oficial, i s'identificarà, per tant, el resum xifrat i firmat amb la clau privada del certificat reconegut de firma electrònica de l'usuari que ha efectuat la comunicació i que garantix la confidencialitat, la integritat, la disponibilitat i el no repudi de la comunicació.  
5. Les entitats conservaran i custodiaran la documentació generada per les sol·licituds presentades, fins que s'entregue a la conselleria competent. Esta entrega haurà d'efectuar-se en el termini de 15 dies a comptar des de la data de finalització del termini de l'ajuda de sol·licitud única.  
6. Les entitats col·laboradores auxiliaran aquells sol·licitants que utilitzen els seus servicis en la seua condició d'entitat col·laboradora de l'Administració. Informaran sobre la publicitat dels beneficiaris de les subvencions concedides en aplicació del procediment de concessió d'ajudes, d'acord amb el que preveu la convocatòria.  
7. Les funcions de les entitats col·laboradores s'entenen sense perjuí de les funcions de representació que, si és el cas, assumisquen explícitament amb els sol·licitants de les ajudes, que hauran de complir les formalitats arreplegades en l'article 32 de la Llei 30/1992, de 26 de novembre, i quedar-ne constància expressa en l'expedient.  
  
Article deu. Retirada de l'acreditació  
1. El titular de la direcció general amb competència en matèria de sol·licitud única i ajudes PAC, a proposta del titular del servici amb competències en sol·licitud única i ajudes PAC, podrà acordar mitjançant una resolució motivada, amb audiència prèvia als interessats, la retirada de l'acreditació, en els supòsits següents:  
a) Si es constata un incompliment de les obligacions indicades en l'article 9 d'esta orde.  
b) Si en l'exercici de les seues funcions no complira les altres condicions establides per esta orde.  
c) No exercir funcions com a entitat col·laboradora durant un període d'un any.  
2. Les unitats o òrgans administratius que detecten alguna de les causes ressenyades en el punt 1 d'este article ho comunicaran al titular del servici amb competència en matèria de sol·licitud única i ajudes PAC, el qual donarà audiència, si és el cas, a l'entitat col·laboradora per a intentar esmenar els problemes existents, i en cas de no esmenar-se, iniciarà l'expedient de retirada de l'acreditació de col·laborador.  
  
  
Article onze. Protecció de dades  
Les entitats acreditades que en compliment de les seues funcions arreplegades en la formalització dels distints convenis tinguen accés a dades hauran de garantir en tot moment el compliment del que preveu l'article 12, apartats 2 i 9, de la Llei Orgànica 15/1999, de protecció de dades.  
  
  
DISPOSICIÓ TRANSITÒRIA  
  
Totes aquelles persones físiques o jurídiques que en la data d'entrada en vigor d'esta orde tinguen la condició d'entitat col·laboradora disposaran de sis mesos per a sol·licitar la ratificació de la seua condició d'acord amb el que disposa esta orde i amb sotmetiment als principis de publicitat, concurrència, igualtat i no-discriminació, i la col·laboració, que es formalitzarà per mitjà de conveni. Transcorregut el dit termini, les entitats que no hagen efectuat la sol·licitud podran perdre la seua acreditació.  
  
  
DISPOSICIÓ ADDICIONAL  
  
Es delega en el titular de la direcció general competent en matèria de sol·licitud única i ajudes PAC l'exercici de la competència perquè dicte les resolucions i instruccions necessàries per a l'aplicació i interpretació de les bases contingudes en esta orde.  
  
  
DISPOSICIÓ FINAL  
  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 30 de gener de 2015  
  
El conseller de Presidència i   
Agricultura, Pesca, Alimentació i Aigua,  
JOSÉ CÍSCAR BOLUFER  
  
  
  
  
  
  
  
  
  
ANNEX II  
Requisits tècnics d'accés a l'aplicació electrònica de sol·licitud única i ajudes PAC  
  
- Internet explorer 11  
€ Windows 7  
- Adobe Reader  
- Resolució 800x600 o superior  
- Per a assegurar la identificació fidedigna del remitent i del destinatari de la comunicació i verificar que es tracta d'un accés autoritzat, l'usuari haurà d'identificar-se, tant en l'enviament de les sol·licituds com en la recepció d'informació, amb un certificat digital emés per l'autoritat de certificació de la Comunitat Valenciana, d'acord amb el que disposa el Decret 165/2010, de 8 d'octubre, del Consell.  
  
- Línia ADSL  
- Adreça de correu electrònic.


Còpia Permalink ELI